b'\n_START_ARTICLE_\nRyszard Szymmels villa\n_START_PARAGRAPH_\nRyszard Szymmels villa (polsk Willa Ryszarda Szymmela) ligger ved Karolewska-gaten 1 i \xc5\x81\xc3\xb3d\xc5\xba. Den er et av de eldste eksempler p\xc3\xa5 art nouveau i Polen._NEWLINE_Villaen ble bygd i 1899 etter tegninger av Franciszek Che\xc5\x82mi\xc5\x84ski til forretningsmannen Ryszard Szymmel. Den opprinnelige planen tok ikke hensyn til art nouveau-dekorasjoner, noe villaen imidlertid fikk under byggingen. I \xc3\xa5rene 1911\xe2\x80\x931914 ble villaen ombygd._NEWLINE_P\xc3\xa5 utsiden presenterer bygningen alle karakteristiske trekk ved art nouveau-stilen. Her finnes blant annet en asymmetrisk elevasjon, myke vindusoverstykker, forskjellig murpuss og rike plantedekorasjoner (stiliserte tr\xc3\xa6r og kastanjetreblomster). Villaen har et tiln\xc3\xa6rmet kvadratisk grunnplan og dekkes av et mangeformet tak. I elevasjonen finnes dekorasjoner med form som skjelettkonstruksjon med myke art nouveau-linjer. Fra hagesiden er villaen oppdelt gjennom terrasser, en risalitt og en portikus._NEWLINE_I villaens indre er elementer av det opprinnelige utseendet bevart, blant annet glassmalerier og plantestukkatur formet som r\xc3\xb8tter og blader av piggtistel, iris samt eple- og kastanjetre._NEWLINE_Etter Szymmels d\xc3\xb8d gikk villaen over til hans arvinger, og senere til privatpersoner.'